Damask/Bejrút 6. februára (TASR) - Najmenej 70 ľudí zahynulo pri náletoch sýrskeho letectva, ktorého cieľom bola štvrť ovládaná sýrskou opozíciou na okraji Damasku. Nálety prišli ako odpoveď na raketové útoky povstalcov na centrum sýrskej metropoly. Podľa agentúry Reuters o tom dnes informovalo Sýrske pozorovateľské centrum pre ľudské práva (SOHR) so sídlom v Británii.
Sýrske letectvo podľa centra podniklo 60 náletov na štvrť Východná Ghúta v priebehu štvrtka i v noci nadnes. Medzi obeťami je 12 detí a 11 bojovníkov opozície, dodalo SOHR.
Nálety boli reakciou na ostreľovanie centra Damasku zo strany povstalcov zo skupiny Islamská armáda, ktoré si vo štvrtok vyžiadali najmenej desať obetí z radov civilistov.
Najmenej 200.000 ľudí prišlo podľa štatistiky OSN o život od začiatku sýrskej občianskej vojny v roku 2011. Celý konflikt sa začal pokojnými protestmi proti sýrskemu prezidentovi Bašárovi Asadovi.